****

РЕДОВНО ЗАСЕДАНИЕ НА ОБЛАСТНА ЕКСПЕРТНА КОМИСИЯ ПО ЖИВОТНОВЪДСТВО БУРГАС

**На 09.07.2019г. - 15.00 часа в залата на Областна дирекция „Земеделие“ Бургас се проведе редовно заседание на Областната експертна комисия по животновъдство Бургас при следния дневен ред:**

**ЧАСТ ПЪРВА**

**I**. **Областна дирекция “Земеделие“ Бургас и Областна експертна комисия по животновъдство Бургас са съорганизатори на Европейски проект „Устойчива агро-търговска мрежа в Черноморския басейн /AgriTradeNet/ BSB 383.**

**1. На първата среща, инж. Витка Вълчева – зам. председател на Търговско индустриалната камара – Бургас** запозна над 30 земеделски стопани с целите и дейностите по проекта. Информира и за възможностите за сертифициране на млечни продукти, получаване на географска идентификация, както и регистрация на търговски марки, съгласно изискванията на международния стандарт FSSC 22000/ISO 22000 I PAS 220/ и други, свързани с успешната регистрация на съответния млечен продукт.

В проекта по покана на ОЕКЖ Бургас ще се включат 30 земеделски стопани, производители на краве, овче мляко и млечни продукти на територията на областта. Предстои обучение през м. септември.

**ЧАСТ ВТОРА**

**II**. **Дейности на ОЕКЖ Бургас**

1. **Г-жа Лидия Станкова – Директор на ОД “Земеделие“ Бургас** направи кратъкобзорза дейността на ОЕКЖ Бургас. Коментира мероприятията, извършени през първите 6 месеца на годината на територията на Бургаски регион - проведени са две работни срещи, три информационни семинара и две обучения, организирани от ОЕКЖ Бургас с участието на лектори на Тракийски университет – Национален център за професионално обучение и компетентност ,,Америка за България“ и Българска агенция по безопасност на храни.Проведени са и два демонстрационни дни за земеделските стопани от почти всички общини на Бургаска област с участието на експерти по преживните животни от Сева Анимал Хелт България. Организиран и проведен е за трети път Конкурс за детска рисунка, в която участие взеха 319 деца от различни възрастови групи от 26 населени места.

Дейността на ОЕКЖ Бургас е презентирана в рамките на проект „Селско-градски партньорства за мотивиране на регионалните икономики“ (RUMORE) по Програма за междурегионално сътрудничество ИНТЕРРЕГ ЕВРОПА 2014-2020г. пред представители на Университет Хафенсити – Хамбург, Германия (водещ партньор по проекта), Регион Ломбардия – Италия; Люнебург, Германия; Твенте, Холандия; Община Амстердам, Холандия, Регион Централна Македония и Солун, Гърция.

**2.** **Г-жа Лидия Станкова, чрез презентация, изготвена от МЗХГ,** предостави на присъстващите възможностите, от които са възползвали земеделските стопани от страната по Мерки, насочени към развитието на животновъдството по ПРСР 2014-2020г./Презентация/. На животновъдите беше сведена информация, по отношение на одобрените проекти в сектор животновъдство и одобрената финансова помощ по подмярка 4.1 за периода 2015-2016г.. Бяха осведомени за възможното освобождаване на финансов ресурс, вследствие на неизпълнени проекти с цел осигуряване на средства за провеждане на трети прием на проектни предложения през 2020г. към подмярка 4.1 „Инвестиции в земеделски стопанства“. Г-жа Станкова, след като направи равносметка на подадените и одобрени проекти в сектор животновъдство и финансовата помощ по подмярка 4.2 за 2015г. и 2018г., информира присъстващите за решението на Комитета за наблюдение на ПРСР 2014-2020 г., че от страна на Управляващия орган на ПРСР 2014-2020 г. е предложено увеличение на бюджета по втори прием на проектни предложения по подмярка 4.2 (2018) със средства в размер на 38 319 652 евро, което е прието единодушно от КН. Предложеното увеличение на бюджета ще позволи да бъдат одобрени допълнително до 89 от подадените проектни предложения в следните сектори:

**3. Г-н Валентин Бялков – Главен експерт – координатор на НССЗ София-Териториален областен офис – Бургас** много подробно предостави информация поприем по подмярка 6.3 – „Стартова помощ за развитие на малки стопанства”  от мярка 6 „Развитие на стопанства и предприятия“ от Програмата за развитие на селските райони за периода 2014 – 2020 г.

Г-н Валентин Бялков осведоми за стартиралия на 28.06.2019г. прием на проекти документи по подмярка 6.3 – „Стартова помощ за развитие на малки стопанства” и крайния срок за подаване на проектните предложения до 30.09.2019г./включително/. Приоритет ще бъде даден на проекти на земеделските производители, действащи в сектор „Животновъдство“, отглеждащи едри и/или дребни преживни животни, свине или пчели, насочени към биопроизводство и проекти реализирани на територията на планински региони.

**4. Г-жа Ваня Зунева – Директор ОД - ДФЗ Бургас и г-н Здравко Маринов Чаушев - главен експерт** дадоха възможност на млекопроизводителите да се запознаят с подробносттите по:

- Държавна помощ „Инвестиции за закупуване или изграждане на обекти за преработка и/или обработка на сурово мляко” /мини мандри/, която стартира от 18 март 2019 г., /за което всички млекопроизводители на територията на област Бургас бяха уведомени през март месец/, с цел да се подпомогнат малки и средни фермери и организации на производителите да преработват и реализират сами продукцията си на фермерските пазари и по този начин да увеличат доходите си. Най важния критерий по Държавната помощ е регистрацията съгласно Наредба № 26 за специфичните изисквания за директни доставки на малки количества суровини и храни от животински произход. По схемата ще се възстановяват до 50 % от извършените разходи за изграждане на мини мандри, като максималният размер на помощта е до 60 000 лв.

**5.** **Г-жа Ваня Зунева – Директор ОД - ДФЗ Бургас и г-н Здравко Маринов Чаушев - главен експерт** информираха животновъдитеза Държавна помощ за „Инвестиции за закупуване на съоръжения за добив и съхранение на сурово мляко и съоръжения за изхранване на новородени животни с мляко”, по която приема се извършва от 03.07.2019г. до 31.07.2019г. По схемата се възстановяват до 50% от извършените разходите за инвестиции, като максималният размер на помощта е не повече от 25 хил. лева. Подпомагането се предоставя под формата на субсидия за покриване на част от разходите за реализация на инвестиции в стационарни и мобилни доилни съоръжения,оборудване за съхранение на мляко и съоръжения за изкуствено изхранване на новородени животни с мляко. Целта на държавната помощ е стимулирането на земеделските стопани да направят инвестиции за подобряване на общата производителност и устойчивост на стопанствата си и по-специално – да намалят производствените разходи.

**6. Д-р Георги Пискюлиев** – **Началник отдел „Здравеопазване“-ОДБХ Бургас, в присъствието на д-р Денка Нгуен – главен експерт в ОДБХ Бургас** разсяснихапредложените от МЗХГ изменения в Наредба 44 от 2006г. за ветеринарномедицинските изисквания към животновъдните обекти. Предложени са промени по технологията на целогодишно пасищно отглеждане на животните и обектите за лични нужди, подобряване на биосигурността в обектите, подобряване на условията за отглеждане на животните, като им се осигури защита от неблагоприятни атмосферни условия и набези от хищници, което ще доведе до повишаване на продуктивността на животните и ще ограничи загубите на фермерите, подобряване на условията при извършването на ветеринарномедицинските манипулации.

**7.** **Обсъждане на кампанията по директни плащания 2019г..**

След проведена дискусия по точките на дневния ред на редовното заседание на ОЕКЖ, проведено на 09.07 2019г., и направени анализи, коментарии, становища и мнения от г-н Г. Иванов-говедовъд, съпредседател на ОЕКЖ Бургас, г-н Димитър Станчев- пчелар, съпредседател на ОЕКЖ Бургас, г-н Танчо Енев- говедовъд от сдружение „Карнобатско мляко“ и други участници в заседанието, **Ви свеждаме на вниманието следните констатации и предложения:**

**ПО СХЕМИТЕ ЗА ОБВЪРЗАНАТА ПОДКРЕПА В СЕКТОР ЖИВОТНОВЪДСТВО**

Приложените схеми за обвързано с производството подпомагане в сектор животновъдство по отношение на модулирана ставка, брой на допуснатите за подпомагане животни, начина на реализация на продукцията и документите, които се изискват в тази връзка са работещи. Становището на присъстващите е, че това е правилния подход за отчитане на произведената продукция и получаване на подпомагане.

Животновъдите считат, че е необходимо да са по стриктни, по внимателни и коректни при подаване на заявленията за подпомагане в ОСЗ, защото техническите грешки, които се допускат са от недоглеждане и неинформиране от тяхна страна.

**ПО ИЗМЕНЕНИЯТА В НАРЕДБА 44 ОТ 2006Г. ЗА ВЕТЕРИНАРНОМЕДИЦИНСКИТЕ ИЗИСКВАНИЯ КЪМ ЖИВОТНОВЪДНИТЕ ОБЕКТИ**

1. Да се разпишат изисквания за животновъдни обекти-пасища, в които да се отглеждат едри или дребни преживни животни целогодишно пасищно, като изрично се отбележи, че се касае за месодайни породи едри и дребни преживни животни.

2. Изискването животновъдния обект –пасище да разполагат с ограждение, осигуряващо безопасност на обекта и непозволяващо свободното му преминаване от хора и други животни да се отнася към заграждения-тип електропастир.

3. Ако се вземе решение ограждението да е с постоянен характер, различно от електропастир за да се осигури защита от неблагоприятни атмосферни влияния, хищници и с цел да се повиши биосигурността на обектите за да се сведе до минимум възможността да се разпространяват заболявания сред поголовието предлагаме следното:

- Под животновъден обект пасище да се има предвид терена, на който да има навес с площ, съобразена с оптималните норми за изискване за едно животно, площ за осигуряване на оптимален фронт на хранене и поене, както и условия за извършване на ветеринарномедицински и зоотехнически манипулации .

- - Така ситуиран животновъдния обект-пасище да се огради и постави информационна табела на входа, съдържаща данни за идентификацията на обекта, като поставянето е необходимо да се съгласува с собственика на имота и да се регламентира с необходимите нормативни документи.

- - Останалата площ до два декара за 1 животинска единица да се огради с електропастир или да се осигури присъствието на лице, което да придружава животните и да е с необходимата квалификация за това.

****

****

****





